นักลงทุนเทขาย ราคาทองคำปิดร่วงกว่า 10 ดอลล์
สัญญาทองคำตลาดนิวยอร์กปิดร่วงลงกว่า 10 ดอลลาร์เมื่อคืนนี้ (21 ต.ค.) โดยได้รับแรงกดดันจากสกุลเงินดอลลาร์ที่แข็งค่าขึ้นเมื่อเทียบกับยูโร ก่อนที่การประชุมของธนาคารกลางยุโรป (ECB) จะมีขึ้นในวันนี้ 
22 ต.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 10.4 ดอลลาร์ หรือ 0.88% ปิด (21 ต.ค.) ที่ระดับ 1,167.10 ดอลลาร์/ออนซ์, สัญญาโลหะเงินส่งมอบเดือนธ.ค.ลดลง 20.7 เซนต์ ปิดที่ 15.71 ดอลลาร์/ออนซ์, สัญญาพลาตินัมส่งมอบเดือนม.ค.ร่วงลง 13 ดอลลาร์ ปิดที่ 1,007.10 ดอลลาร์/ออนซ์ และสัญญาพัลลาเดียมส่งมอบเดือนธ.ค.ดิ่งลง 17.70 ดอลลาร์ ปิดที่ 677.15 ดอลลาร์/ออนซ์
นักลงทุนเทขายสัญญาทองคำหลังจากสกุลเงินดอลลาร์แข็งค่าขึ้นเมื่อเทียบกับยูโร โดยการแข็งค่าของดอลลาร์ส่งผลให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจสำหรับนักลงทุนที่ถือสกุลเงินอื่น
ทั้งนี้ ดอลลาร์แข็งค่าขึ้นเมื่อเทียบกับสกุลเงินยูโร ก่อนที่การประชุม ECB จะมีขึ้นในวันนี้ ขณะที่นักลงทุนจับตาการแถลงของนายมาริโอ ดรากี ประธาน ECB หลังการประชุม เพื่อหาสัญญาณบ่งชี้การขยายวงเงิน หรือขยายเวลาในการซื้อพันธบัตรตามมาตรการผ่อนคลายเชิงปริมาณ (QE)
นอกจากนี้ สัญญาทองคำยังได้รับแรงกดดันจากความไม่แน่นอนเกี่ยวกับช่วงเวลาในการปรับขึ้นอัตราดอกเบี้ยของธนาคารกลางสหรัฐ (FED) โดยล่าสุดนายจอห์น วิลเลียมส์ ประธานเฟดสาขาซานฟรานซิสโกคาดว่า การปรับขึ้นอัตราดอกเบี้ยจะเกิดขึ้นในช่วงอนาคตอันใกล้นี้ ขณะที่ระบุว่าเฟดจะประเมินข้อมูลเศรษฐกิจเมื่อมีการพิจารณาถึงการปรับขึ้นอัตราดอกเบี้ย หลังจากที่ได้ตรึงอัตราดอกเบี้ยต่ำมานับตั้งแต่สิ้นปี 2551